**קינסתזיה, אמפתיה והנאות נלוות: חקר חוויות הצופים במופעי מחול**

התקציר נעשה על סמך:

Mathew Reason and Dee Renolds, "Kinesthesia, Empathy and Related Pleasures: An Inquiry into Audience Experience of Watching Dance", *Dance Research Journal*, Winter 2010, vol. 42, No. 2, pp. 51 – 75

אמפתיה קינסתטית כמאפיין של מופעי מחול

לעתים עולה הטענה כי התנועה היא הנמצאת במוקד אמנות המחול, המוגדרת כאמנות קינסתטית. על מנת להבין את חוויותיהם של הצופים במחול, יש להתייחס בראש ובראשונה לתגובה לתנועה, מה שמתואר בספרות המחקרית כ"אמפתיה קינסתטית". מה המשמעות של צפייה בתנועה, תגובה אליה או הערכה שלה? כיצד מתייחס המונח התיאורטי של "אמפתיה קינסתטית" לחוויות הקהל המודרני שצופה במופעי מחול? מה מעניק המחול לצופים? למה אנשים רוצים לצפות במחול, ומה הם מחפשים בזמן הצפייה? במאמר זה ננסה להתמודד עם השאלות הללו. המאמר נכתב בעקבות מחקר אמפירי איכותני המתבסס על ריאיונות עם צופים במופעי מחול ובלט בתאטראות בבריטניה, והוא מבוסס גם על ניסויים שנערכו במעבדה, שם נבדקה תגובת הצופים לקטעי מחול קצרים.

משמעותו של המונח קינסתזיה היא תחושת התנועה של הגוף, או בעת מופע אמנותי - תפישת התנועה שעל הבמה מצדו של הצופה והשפעת התנועה עליו. קינסתזיה נחשבת לחלק אינטגרלי מתהליך התפישה, שאינה רק ויזואלית אלא רב-חושית ואקטיבית. המונח אמפתיה קשור למונחים סימפתיה ו"הידבקות רגשית" ("emotional contagion"( - היינו תגובה רגשית וגופנית למצב הזולת. בשונה מסימפטיה, שכרוך בה תיווך השכל, התהליכים האמפטיים הם במידה ניכרת אוטומטיים, אם כי יש לזכור כי תגובה אוטומטית יכולה להיות תוצאה של למידה מודעת והקניה של נורמות תרבותיות.

המונח "אמפתיה קינסתטית" פותח בעבודותיו של מבקר התאטרון ג'ון מרטין (John Martin) באמצע המאה ה-XX. מרטין סבר כי המחול, ובמיוחד המחול המודרני, שואף בראש ובראשונה להעביר חוויה רגשית דרך תנועה. הצופה האידאלי מגיב למחול באופן קינסתטי, שלעתים בא לידי ביטוי בתנועות מינוריות שלו בכיסא, תגובה אינסטינקטיבית המאיצה את תחושת ההידבקות הרגשית. מרטין מכנה את התגובה הקינסתטית "חיקוי פנימי" (inner mimicry). תגובה זו מעניקה לצופים תחושה שהם עצמם משתתפים במחול וחווים באופן ישיר גם את תנועות הרקדנים וגם את הרגשות הנלווים להן.

ניתן לראות בתגובה זו את ייחודיותו של המחול; בקהל באים לידי ביטוי המאפיינים הן של המבצע והן של הצופה. הצופים אינם פסיביים. הם אמנם יושבים בנחת בכיסאותיהם, אך המופע מעורר בהם תגובה מוטורית, שבתורה מעוררת אסוציאציות רגשיות הדומות לאלה שמניעות את הרקדן. תפקידו של הרקדן, אם כך, הוא לעורר בנו את אותו "חיקוי פנימי", על מנת שנוכל לחוות את תחושותיו הוא.

תפישה זו של מרטין נוצרה בעת התפתחותן של צורות חדשות של מחול, שנעדרו מהן הסממנים המוכרים ממילון התנועות של הבלט הקלסי ושפתו הנרטיבית, והיא היוותה בסיס לפרדיגמה החדשה של המחול. פרדיגמה זו שמרה על השפעתה בחקר המחול, אך גם ספגה ביקורת בעקבות נטייתה לאוניברסליזציה והנחתה הסמויה כי כל בני האדם מתאפיינים בקשר זהה בין תנועות לרגשות. כיום מקובל לחשוב כי יש להבין את החוויה הגופנית וחוויית התנועה בהקשר סוציו-תרבותי והיסטורי ולאו דווקא כתופעה אוניברסלית.

הטענה נגד מרטין היא כי הוא יוצר "תגובה אידאלית" למופע המחול, בלי להתייחס לזהות הצופה המתהווה מסביבתו החברתית והתרבותית. כך, מחול הופך להיות מערכת סגורה או "קריאה" (במונחים של רולאן בארת), כאשר מטרת הצופה היא לחוות אמפתיה קינסתטית ולפענח באופן מדויק את המשמעויות אליהן התכוונו הכוריאוגרף והרקדן. גישה זאת מתעלמת מהאפשרות שצופים שונים, המתבוננים במופע מנקודת מבט שונות והעושים שימוש באסטרטגיות פרשניות שונות, יחוו באופנים שונים את אותו מופע מחול.

ניתוחם של הממצאים האמפיריים שהצטברו בעקבות המחקר שערכנו מראה כי קהל הצופים מגיב למחול בדרכים שונות, שרבות מהן ניתן לתאר כאמפתיה קינסתטית, אך אחרות קשורות במישרין לחוויה חברתית, למעורבות מוסיקלית ולפעילות רפלקטיבית הכרתית. המאמר הנוכחי מתמקד בתגובות הייחודיות למחול, אך בוחן אותן במסגרת אינטראקציה עם תגובות שונות ובהקשרן לזהות ולמוטיבציה של הצופים.

להלן נתאר את התגובות הבסיסיות למופעי מחול כפי שהן משתקפות במחקרנו.

אמפתיה קינסתטית והון תרבותי

בראש ובראשונה יש לציין כי לא זיהינו תגובות אוניברסליות קבועות מראש לתנועות מחול. תגובות הצופים היו לעתים אישיות מאוד וייחודיות, מושפעות מחוויה קודמת, מציפיות ומטעם. כאן אנחנו מסתמכים על תפישת הטעם, ה"הביטוס" ו"ההון התרבותי" של פייר בורדייה. הביטוס הוא התהליך שבאמצעותו התנאים הסוציו-אקונומיים מייצרים נטיות ומשפיעים על עיצוב הטעם. הנטייה שלנו לבחור ולפרש תופעות אסתטיות טמונה בפרקטיקות תרבותיות מעשיות. ואכן, המחקר שלנו הראה כי קיומה של יכולת קינסתטית מפותחת אינו תנאי מספיק בעבור הנאה ממופע מחול. תגובות הצופים נקבעו במידה ניכרת לא רק על ידי התנועה כשלעצמה אלא על ידי ההערכה שנעשתה על ידם, הקשורה לחוש אסתטי שפותח מתוך ההביטוס ובאמצעות ההון התרבותי.

בחלק אחד במחקר בדקנו את תגובות הצופים לבלט קלסי מערבי ולבהרטנטיים, ריקוד הודי קלסי. הנבחנים סווגו לפי רמת ניסיונם בצפייה בסוגי מחול אלה. במהלך המחקר ראינו כי יכולת קינסתטית כשלעצמה אינה מספיקה על מנת שהצופים ירגישו מעורבות ואמפתיה קינסתטית. תחושת המעורבות שלהם הייתה תלויה בטעם ובהון התרבותי. תגובות הצופים היוו הדגמה טובה לאימרה הידוע של בורדייה כי "היכולת לראות הינה פונקציה של ידע". יצירת אמנות נושאת משמעות רק עבור מי שיש לו מיומנות תרבותית לפענח את הצופן שלה. מי שהונו התרבותי אינו מספק לו את הידע הנדרש, ירגיש אבוד בתוך כאוס של צלילים, ריתמוסים ותנועות. היעדר היכרות עם קודים תרבותיים מונע גם את האפשרות להיזכר בפרטי המופע לאחר מכן. אחת המסקנות המרכזיות של המחקר שלנו היא כי ההון התרבותי של הצופה – היכרותו, ציפיותיו וטעמו - הינו אחד המרכיבים המרכזיים בתפישת המחול; לכן יש לבחון את תגובת הקהל לתופעות המחול בהקשרים חברתיים ספציפיים.

הערצת הווירטואוזיות

במחקר שלנו הערצת הווירטואוזיות הייתה תגובה נפוצה מאוד בקרב הצופים במחול, ובמיוחד כשמדובר בבלט. מדובר בתופעה מורכבת, בעלת ממדים שונים, החל מתחושת ההתפעלות האסתטית ועד למרכיב ה-"וואו!". עבור צופים רבים תחושה זאת היא מניע חזק לצפייה במחול. חלק מהמשתתפים במחקר תיארו אותה כחוויה המרכזית שהם מצפים לה ממחול, עבור אחרים היא הייתה חלק מההערכה הכוללת ותוארה באופנים שכלתניים, המרוחקים מתגובה אמוציונלית. לעתים, הערצת הווירטואוזיות באה בשילוב עם הגורמים הרגשיים וחוללה תגובה רגשית, כאשר את המקום של ה-וואו! תפשה התפעלות מהיופי, מקלות התנועה ומזרם התנועות והצלילים שיצרה אצל הצופים תחושת אושר, חלקם אמרו כי הווירטואוזיות היא שגרמה להם לחייך בזמן הצפייה.

תנועה מדומיינת וחיקוי פנימי

משתתפים רבים חוו הנאה מהקשר שנוצר ביניהם לבין הרקדן, שבא לידי ביטוי בכך שהם דמיינו את עצמם רוקדים. פרקטיקה זאת אפיינה צופים בעלי רקע שונה והופיעה בתגובה לסגנונות ריקוד שונים. תגובה זאת לוותה לעתים קרובות בחוויה רגשית, מה שתואם במידה ניכרת לתיאור של החיקוי הפנימי עליו דיברנו קודם. כפי שנטען באחד המחקרים, תופעה זאת מעניקה לצופים תחושה שחווייתם שלהם מתרחשת באמצעות האובייקט או הדמות כפי שהם תופסים אותם. ההזדהות המדומיינת עם האחר האידאלי, שהוא בעל עוצמה ויופי, הינה מקור משמעותי של הנאה עבור צופי המחול. חשוב לציין כי היקף התגובה וממדיה השונים תלויים במידה ניכרת במאפיינים האישיים של הצופה ואינם נקבעים על ידי מאפייני המופע בלבד.

תגובה קינסתטית ומוסיקה

קינסתזיה כוללת מגוון של השפעות הדדיות בין תחושות שונות, ולכן אך טבעי הוא כי השפעתן המשולבת של תנועה ומוסיקה הינה מרכיב משמעותי בחוויה הקינסתטית. בחלק המקרים ראינו קשר בין התגובה למוסיקה במהלך מופע המחול לבין מידת האמפטיות; חלק המשתתפים הצביעו על הקשר בין מוסיקה למצב רוח. התגובות למוסיקה ולתנועה משולבות יחדיו במכלול התגובה הקינסתטית. גם כאן חשוב להדגיש כי למרות הטענות על אודות האוניברסליות כביכול של התגובה הקינסתטית, ממצאי המחקר שלנו מצביעים באופן ברור כי הרבה ממאפייניה, שנראים ספונטניים לצופים עצמם, נקבעים על ידי הון תרבותי והביטוס.

אמפתיה והיסחפות רגשית

מספר משתתפים במחקר דיווחו על תגובה פיזית, הקשורה לתחושות של ציפייה ומתח לקראת ההתפתחות הכוריאוגרפית ושהמוסיקה של המחול חידדה תחושות אלה. ההיסחפות הרגשית שהמשתתפים דיווחו עליה קשורה לציפייה כמעט אינסטינקטיבית לתנועת הריקוד הבאה ולתופעות פיזיות שחווה הצופה (כמו שינויים בתנוחה, בנשימה ובמתח בשרירים). ניתן לתאר אותה כתגובה אמפתית שכוללת "הידבקות". מרטין רואה בתופעה הזאת חלק מהחיקוי הפנימי, אך השוני המהותי בין ההיסחפות הרגשית כפי שנצפתה במחקרנו, לבין תיאורה בתאוריה של מרטין היה בכך שהתחושות והרגשות נובעים מהקשר שבין המחול לצופה ואינן מצטמצמות ל"חיקוי פנימי" את הרקדן.

מניעים חושניים ואסקפיסטיים

כאן מדובר בתקווה לסוג מסוים של סיפוק כתוצאה מצפייה במופע מחול ומפרשנותו. חלק מהצופים חווים הנאה בשל תחושת הקירבה והמודעות לצד הגופני של המתחולל על הבמה, אחרים חווים תחושה של התנתקות מהמציאות. רבים מהנחקרים הביעו את התחושה שהמחול "עושה להם טוב". תגובה זאת נפוצה במיוחד בקרב קבוצת הצופים שעבורם תחושת הסיפוק נבעה מתנועות המחול, שנראו מושלמות ו"טבעיות" והיא באה לידי ביטוי בתגובה רגשית חמה. נדגיש כי ציפיות אלה הקשורות בעיני חלק מהמשתתפים לסוג מסוים של מחול או לתנועות מסוימות, הינן תהליכים שבמידה רבה הם אוטומטיים ומופעלים כתגובה ספונטנית לתנועות הנצפות. לכן הטענה שרגשות אלה קיימים א-פריורי בתנועת מחול כשלעצמן הינה בעייתית. יש להעדיף את ההנחה האחרת, לפיה הצופים הם המייחסים מאפיינים רגשיים למחול.

לסיכום

במסגרת המחקר האיכותני של תגובות הקהל למחול, ניסינו למפות את התגובות וההנאות הקינסתטיות של הצופים, להן הם מצפים בבואם לראות מופע מחול. על סמך הממצאים ניתן להניח כי התגובות הקינסתטיות הינן המקור העיקרי להנאה ולמוטיבציה של צופי מחול רבים. ניתן היה לראות את הדוגמאות של אמפתיה קינסתטית הכוללת חוויות של קשר פיזי ומדומיין בין הצופה לרקדן, בין האני לאחר, ובבמיוחד ברגעי "החיקוי הפנימי". ראינו גם תגובות קוגניטיביות ורפלקטיביות, אותן ניתן לכנות סימפטיה קינסתטית. לשני סוגי תגובות אלה קשורה "הידבקות קינסתטית" שמהווה תגובה רגשית מיידית למחול, הקושרת במכלול אחד היבטים רגשיים וגופניים. המחקר שלנו הצביע על החשיבות של המטען האישי שמביא איתו הצופה לחוויית הצפייה. הדבר מצביע על כך שיש להימנע מהתפישה האוניברסלית של המונח אמפטיה/סימפטיה קינסתטית ויש למקם אותו בקשר ההדדי שבין הצופה למחול. תגובות הצופים נקבעות במידה ניכרת על ידי הון תרבותי, ניסיון, מוטיבציה ואסטרטגיות של חיפוש הנאה. שאלת ההנאה היא לטענתנו הדרך שבה יש להתייחס לחוויה הקינסתטית. החוויה הקינסתטית, בין שזו סימפטיה, אמפטיה או הידבקות, נשענת הן על המאפיינים האמנותיים של המופע והן על הזהות של הצופה, ניסיונו האישי, החברתי והתרבותי וההביטוס שלו. ומכאן אפשר להבין את המגוון הרחב של התגובות האינדיבידואליות למחול.